Aninye weik 5.000 nang,
sik din ning aribikba dibikop ura,
adip aryuk Yesus arye el mapu 12 nang ati,
nyabuk.
“Anggunda minopce mek lia yo arye mekwen deice banmamunya ani,
mekwen otam binamalulume.
Na ara,
awekmak ninye ati,
‘Telebe dabilulume,’
nyapnune,”
nyabuk.
Nyabuk ura,
el mapu mekwen deice akunum biyikbuk,
awekmek ninye ati,
“Telebe,
dabilulume,”
nyabuka,
amutuku batakuka,
Yesus arye el yuk,
‘Allah moropnun’ tenen,
amutuku deice welebuk.
Yesus Allah morona uk unmokbuk,
inipmanto akunum ubukop ura,
Yesus el yuk amutuku deice unmok bukni,
el mapu ara mek lia yo arye Galilea mekwen deice bisik noutamak banmek.
Sik ‘Otam binamap’ tenen,
mekwen lilkwa batakuka,
pera mekwen noutam bayik talak ara,
urasin deibuka banmek.
Banmek bukni,
urasin deibuka banmek tam arye,
weik mok piripna yayukba,
yo lakase mikip arye bukunmek bukni,
asukum arye binmanto kum ubuk.
Sik amekwen deice tuba banmek ani,
bereknamalya ati,
tulik bisik yalamle talak ubuk ura,
Yesus mekwen deice yanibuka,
el mapu banmekak biyuk.
Banmoka ani,
sik dam biyukop ura,
sikce Yesus el mekwen deice yanibuka banmokak eibik.
Eibikce,
‘Ara isa do,
ninye kanya banmal do?’
tenen,
sik lukdayikce ilil weik ubukba,
“Dibik nang kanya yanmasil ani,”
nyabuka weik arye ngalukik.
Ngalukikba,
adip aryuk Yesus arye,
“Na aunmana ati,
anggun ilil una meme,”
nyabukce,
“Ilil una kumce,
kanye lamapdongobuka banamalulume,”
nyabuk.
Nyabukop ura,
Peterus arye Yesus ati nyabuk.
“Naie,
an dipkoprop aunmaminyop ura,
‘Mekwen deice yayo,’
nyapnutumba,
na arye mekwen deice yanibuka an dam yanune,”
nyabuk.
Peterus arye nyabukba,
Yesus tamubuka,
“Telebe anda yalyame,”
nyabuk.
Nyabuk ati,
Peterus ‘Yesus dam binun’ tenen,
mek lia yo deice sakuka,
mekwen deice yanibuka banmok.
Mekwen deice yanibuka banmok talak ara,
weik mok piripna donmokba eibukce,
ilil weik ubuk arye,
mekwen noutam wekukba mekwen singnipmanto ukuk ati,
Peterus arye Yesus ati,
“Se,
naio,
na melibuka dopropnilyame,”
nyabuka morobuk.
Morobukba,
Yesus adip aryuk Peterus el taruk talibuka doprobukce,
nyabuk.
“Ance,
‘Winiptinye do,
kum do?’
tenen,
kanye bokoltonmakila ara,
yata ati do?
Anda,
na ti mitiktonunuk dib tenepmanilama arye,
mekwen singnipmanto upmakile,”
nyabuk.
Nyabukop ura,
Yesus ap,
Peterus ap,
mek lia yo welebuka bulbirik.
Mek liya yo welebuka,
sik anang ap bulbirikop ura,
weik mok piripna donmoka ara tunimabuk.
Tunimabukop ura,
Yesus el mapu 12 nang arye,
‘Se’ tenen,
mambul kanye bobikce,
el si erena ati,
ayupu nyabik.
“Anda,
dipkoprop Allah el Mi Koprop ulyame,”
nyabik.
Mek liya yo arye mekwen deice banmeka ani,
mekwen kup-kup otam Genesaret mutuku biyukop ura,
mek lia yo binuka lukuka deibik.
Lukuka deibikce,
mek lia yo deice tukwak sakuka tikilbiyik talak ara,
adip aryuk sik min arye epdanmek nang aunmekce,
Yesus el nong kel bikikce,
‘Yesus atia,’
tenebik.
Utenebikop ura,
amutuku-amutuku noutamak nirya lak nyalbanmekba,
amutuku noutamak ulamik ninye nirya,
kekenmekce,
uk aning-aning nirya dilamuk ninye bobuka,
Yesus dam boyanganmekba,
kwetenmok.
Atonun ton,
Yesus balamukak nirya ara,
uk dilamne ninye nirya delilbalamikce,
aninye arye Yesus ati,
“Uk dilamlye ninye arye,
an ongopmalam butum aling mouse ak bolpipkiting do?”
nyabuka morolamik.
Morolamikce,
el butum aling kup-kup ak bolfilamik nang nirya ara,
uk kwetelilamuk.